Sector Futures น้องใหม่ในตระกูล Index Derivatives
สัปดาห์นี้ นัดพบอนุพันธ์ขอนำสินค้าน้องใหม่ Sector Futures ซึ่งเป็นสินค้าที่อ้างอิงดัชนีหลักทรัพย์เป็นอันดับที่ 3 ของ TFEX มาเปิดเผยหน้าตาเพื่อให้ท่านผู้อ่านที่สนใจเตรียมความพร้อมก่อนเริ่มซื้อขายในวันที่ 29 ต.ค. ที่จะถึงนี้กันนะครับ
28 ก.ย. 2555

สัปดาห์นี้ นัดพบอนุพันธ์ขอนำสินค้าน้องใหม่ Sector Futures ซึ่งเป็นสินค้าที่อ้างอิงดัชนีหลักทรัพย์เป็นอันดับที่ 3 ของ TFEX มาเปิดเผยหน้าตาเพื่อให้ท่านผู้อ่านที่สนใจเตรียมความพร้อมก่อนเริ่มซื้อขายในวันที่ 29 ต.ค. ที่จะถึงนี้กันนะครับ 
Sector Futures เป็นสัญญาฟิวเจอร์สที่อ้างอิงกับดัชนีหมวดธุรกิจของตลาดหลักทรัพย์ โดย TFEX ได้คัดเลือกหมวดธุรกิจที่เป็นที่สนใจ และมีการใช้งานของผู้ลงทุนเป็นจำนวนมากมาจำนวน 5 หมวดธุรกิจ จากทั้งหมด 27 หมวดธุรกิจที่มีอยู่ในปัจจุบัน 
5 หมวดธุรกิจที่เลือกมานั้น ได้แก่ หมวดธนาคาร (BANK) เทคโนโลยีสารสนเทศและการสื่อสาร (ICT) พลังงาน (ENERG) อาหารและเครื่องดื่ม (FOOD) และพาณิชย์ (COMM) ซึ่งก็จะทำเป็นสินค้าอ้างอิงของสัญญา Sector Futures ในลักษณะเดียวกับที่ดัชนี SET50 Index เป็นสินค้าอ้างอิงของ SET50 Futures นั้นเอง 
สำหรับคำถามที่ว่าแล้วแต่ละสัญญาของ Sector Futures มีขนาดเท่าไร และเท่ากับ SET50 Futures หรือไม่นั้น ต้องขอตอบว่าใกล้เคียงครับ แม้ว่าดัชนีทั้ง 5 หมวดธุรกิจจะมีระดับที่แตกต่างกันค่อนข้างมากตั้งแต่หลักร้อยถึงหลักหมื่น แต่ TFEX ก็ได้กำหนดให้ตัวคูณดัชนีของแต่ละสัญญาแตกต่างกัน เพื่อทำให้มูลค่าของสัญญาอยู่ในระดับใกล้เคียงกับมูลค่าของ SET50 Futures โดยตัวคูณของ BANK Futures และ ICT Futures มีค่าเท่ากับ 1,000 ในขณะที่ ENERG Futures, FOOD Futures และ COMM Futures จะมีตัวคูณเท่ากับ 10 ดังนั้น ขนาดของสัญญาโดยเฉลี่ยจึงจะอยู่ที่ประมาณ 1–5 แสนบาท ผู้ลงทุนจึงสามารถใช้งานควบคู่กับ SET50 Futures ในการบริหารความเสี่ยงได้อย่างสะดวก
การซื้อขาย Sector Futures นั้น คล้ายคลึงกับสินค้ารุ่นพี่อย่าง SET50 Futures โดยเป็นการเสนอซื้อเสนอขายที่ระดับดัชนี แต่ความละเอียดในการส่งราคา หรือที่เรียกว่าช่วงของราคาซื้อขายขั้นต่ำ (Tick Size) จะกำหนดให้สอดคล้องกับระดับดัชนีของแต่ละหมวดธุรกิจ นั้นคือดัชนีรุ่นเล็กอย่าง BANK Futures และ ICT Futures ที่มีระดับดัชนีอ้างอิงอยู่ในหลักร้อย ก็จะกำหนด Tick Size ที่ทศนิยม 1 ตำแหน่ง เช่น เสนอซื้อ Bank Futures ที่ราคา 505.7 จุด เป็นต้น ในขณะที่ดัชนีรุ่นใหญ่อีก 3 สัญญา คือ ENERG Futures, FOOD Futures, และ COMM Futures ที่ดัชนีอ้างอิงหลักหมื่น ก็จะมีราคาซื้อขายเป็นจำนวนเต็ม เช่น เสนอขาย COMM Futures ที่ราคา 24,135 จุด เป็นต้น 
ในแต่ละช่วงเวลานั้น Sector Futures จะมีสัญญาให้เลือกซื้อขาย 4 อายุ โดยครบกำหนดแตกต่างกันในเดือนสุดท้ายของแต่ละไตรมาส เช่น เดือน มี.ค. (H) มิ.ย. (M) ก.ย. (U) และ ธ.ค. (Z) โดยแต่ละสัญญาจะซื้อขายได้จนถึงวันทำการก่อนหน้าวันทำการสุดท้ายของเดือนที่สัญญานั้นๆ ครบกำหนดอายุ ซึ่งเป็นไปในแนวทางเดียวกับที่ท่านผู้ลงทุนที่เคยซื้อขาย SET50 Index Futures คุ้นเคยกันอยู่นั่นเอง 
ส่วนสุดท้ายเรื่องการชำระราคาและส่งมอบนั้น กำหนดให้เป็นการชำระส่วนต่างระหว่างราคาซื้อและราคาขายเป็นเงินสดหรือ Cash Settlement ซึ่งเป็นหลักการมาตรฐานที่กำหนดใช้กับ Index Futures อื่นๆ โดยราคาที่จะประกาศเพื่อใช้ในการชำระราคาครั้งสุดท้าย จะเป็นค่าเฉลี่ยของดัชนีอ้างอิงในวันสุดท้ายของการซื้อขายโดยคำนวณจากค่าดัชนีอ้างอิงในช่วง 15 นาทีสุดท้าย และดัชนีปิดของวันนั้น
สำหรับผู้ที่ต้องการศึกษารายละเอียดเพิ่มเติม สามารถดูได้ที่ Website ของ TFEX (www. TFEX.co.th) หรือสอบถามได้ที่บริษัทหลักทรัพย์ที่ท่านเปิดบัญชีอยู่ก็ได้นะครับ